הוריו של יותם סיטבון, שנפצע בפיגוע הדריסה בירושלים, סיפרו כי הוא בהכרה: "יותם חי ומחייך. תודה למי שחיזק והתפלל, זה נותן ליותם המון כוח"
אלישע בן קימוןפורסם: 18.12.15 , 15:04
יותם סיטבון
יותם הקטן מתאושש: ארבעה ימים אחרי פיגוע הדריסה בירושלים אומרים הוריו של התינוק יותם סיטבון כי הוא נמצא בהכרה. התינוק בן השנה ושלושה חודשים נפצע קשה בפיגוע בגשר המיתרים שבכניסה לירושלים, והוריו ביקשו היום (ו') להמשיך להתפלל להחלמתו.
היום: ניסיון פיגוע דריסה במחסום קלנדיה
"אנחנו רוצים להודות לכל מי שחיזק, התפלל ולקח על עצמו מעשים טובים ומצוות לרפואתו של יותם", אמרו ההורים, יעל ובנימין סיטבון. האם יעל הייתה עם יותם בעת שנפצע קשה, וגם היא אושפזה בבית חולים ומצבה הוגדר קל. ההורים המשיכו והודו לציבור: "זה חשוב לנו ומרגש אותנו מאוד. עם ישראל הוא עם אדיר. יהודים מכל העולם מתפללים יחד איתנו ואנחנו מרגישים את זה, וזה נותן לנו וליותם המון כוח".
זירת הפיגוע בכניסה לירושלים, השבוע (צילום: עפר מאיר, "מצב בטחוני גלובלי", יצי ביוד, גיל יוחנן)
הם ציינו כי התפרסמו תמונות שקריות המראות כביכול את יותם, ושמועות על מצבו הבריאותי: "אנחנו מבקשים לכבד את הפרטיות שלנו בנושא זה. יותם חי, הוא מחייך וזה אור גדול בשבילנו. אנחנו מלאי אמונה שבקרוב נחזור לחיינו ולבריאות איתנה".
בפיגוע ביום שני נפצעו, פרט ליותם, עשרה בני אדם נוספים. שלושה מהם עדיין מאושפזים בשערי צדק - שניים במצב בינוני ואחד במצב קל. המחבל עבד אל-מוחסן חסונה (21), תושב בית חנינא ללא עבר ביטחוני, הגיע עם רכב פרטי לשדרות הרצל. בעת שהגיע לתחנת אוטובוס עלה על המדרכה ודרס אזרחים שהמתינו במקום.
איש כוחות הביטחון, מאבטח ואזרח שהבחינו בפיגוע ביצעו ירי מהיר ומדויק לעבר המחבל, עוד לפני שהספיק לצאת מהרכב לעבר האזרחים. ברכבו של המחבל נמצא גרזן. "פעילותם המהירה והמדויקת שהביאה לנטרול המחבל מנעה פיגוע גדול יותר", אמר מפקד מחוז ירושלים, ניצב משה (צ'יקו) אדרי. בעת עלייתו למדרכה פגע המחבל עם הרכב גם בברז כיבוי אש.